**Puljeinvestering**

Når du investerer via puljer, investerer du sammen med pengeinstituttets andre kunder i forskellige typer af værdipapirer eller kontantindeståender.

# Hvad er en puljeinvestering?

En puljeinvestering er en konstruktion, hvor kunden kan tilmelde et kontantindestående på en konto til deltagelse i en eller flere puljer. Kundens indestående udgør sammen med andre indskyderes tilmeldte midler en samlet pulje, for hvilken der kan investeres efter en på forhånd fastlagt strategi. Strategien for en pulje baseres typisk på en fordeling mellem forskellige aktivklasser (eksempelvis aktier og obligationer) og/eller geografiske fordelinger (eksempelvis Danmark, Norden el.), men kan også have andre opbygninger. Alle puljeinvesteringer er overordnet reguleret af Bekendtgørelse om puljepension og andre skattebegunstigede opsparingsformer m.v. For alle puljer gælder desuden, at der er udarbejdet investeringsrammer, som kan findes på pengeinstituttets hjemmeside.

# Hvordan foretages indskud?

Indskud til puljen foretages via betaling til en individuel puljekonto. Løbende indbetalinger til kontoen vil derfor kontinuerligt komme med i de investeringer, puljen foretager. Indskuddet vil blive stående på kontoen, men vil blive spærret så længe, det er tilmeldt puljen og derfor er der også særlige vilkår omkring udtræden af puljer.

# Hvilke midler kan anvendes?

Det er kun særlige indlån, der kan investeres via puljer – eksempelvis pensioner og børneopsparinger.

# Hvad er risikoen?

Puljens risiko vil afhænge af sammensætningen af puljernes investering, og vil således afspejle de underliggende investeringer. Risiko ved at investere i puljer er bl.a.:

*Selskabsrisiko*, som er den risiko, der er forbundet med det enkelte selskab, som puljen har investeret i, og kan f.eks. være indtjeningsvanskeligheder, afhængighed af bestemte kunder nøglepersoner eller andet.

*Markedsrisiko*, som er en risiko fælles for alle selskaber eller en gruppe af selskaber, som beskæftiger sig med samme område. Som udgangspunkt er der tale om udefrakommende begivenheder eller ændringer, der påvirker alle selskaber, selskaber inden for enkelte brancher eller i et enkelt land. Det kan f.eks. være konjunkturbevægelser, renteudvikling eller politiske faktorer, som ændrer markedssituationen i en bestemt branche.

*Renterisiko*, som er risikoen ved de kursudsving, som puljens obligationsinvesteringer rammes af, når renteniveauet stiger og falder, og når øvrige markedsforhold og andre omstændigheder ændrer sig. Valutakursrisiko, som er risikoen for udsving i valutakursen for investeringer som handles i en anden valuta.

*Konkursrisiko*, De underliggende papirer puljen investerer i er pengeinstituttets ejendom, men afkastet fra papirerne tilskrives puljedeltagernes konti. Ved pengeinstituttets eventuelle konkurs vil pensionsmidler være dækket ubegrænset.

Børneopsparingsmidler indbetalt før 1/6 – 2015 er dækket af Garantiformuen, mens indbetalinger efter 1/6 – 2015 ikke er dækket.

*Bæredygtighedsrisiko*Ved bæredygtighedsrisiko forstås en miljømæssig, social eller ledelsesmæssig begivenhed eller omstændighed, som hvis den indtræffer, kan have negativ indvirkning på værdien af investeringen.

Bæredygtighedsrisici kan identificeres som særlige risici forbundet med udsteder i forbindelse med:

- Den grønne omstilling, hvilket vil påvirke efterspørgslen efter forskellige energikilder samt regulering for forbruget af disse

- Klimaforandringer, hvilket kan indebære fysiske risici for udsteders værdier

- Forurening, hvilket kan indebære omkostninger til udsteder for oprydning eller omstilling af produktionen

- God selskabsledelse, hvor mangel på diversitet og uafhængighed i bestyrelsen kan spille en rolle

Dette er eksempler på bæredygtigheds risici, og der kan være andre risici, der er særligt relevante for bestemte udstedere.

# Skat

Den skattemæssige behandling af afkast fra investering i puljer er forskellig, alt efter om du investerer via en pensionsopsparing eller en børneopsparing.

Den skattemæssige behandling kan variere og ændre sig afhængig af dine skattemæssige forhold, eller som følge af ændrede regler for beskatning.

Vi anbefaler derfor altid, at du kontakter en skatterådgiver for at få klarlagt de skattemæssige konsekvenser inden du investerer i puljer.

# Forskellige puljer

Du kan finde en beskrivelse af de puljer, vi udbyder samt omkostninger forbundet med at investere via vores puljer på vores hjemmeside eller ved at kontakte os.

Senest opdateret 25. October 2023